Rīgā, 2022.gada 2.maijā

Rīgas Montessori sākumskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Rīgas Montessori sākumskola un tās īstenotā izglītības programma *Pamatizglītības 1. posma (1.-6.klase) programma* ir akreditējama uz 6 gadiem, apliecinot, ka šo programmu īstenošana atbilst optimālam kvalitātes līmenim. Savukārt izglītības iestādes vadītājas darbs tiek vērtēts pamatā ar kvalitātes līmeni “ļoti labi”, tādējādi atzīstot, ka direktore vada izglītības iestādi, demonstrējot augstu plānošanas, saskarsmes un sadarbības kultūru, kā arī nodrošinot kvalitatīvu visas iestādes administratīvo un mācību darbu.

Rīgas Montessori sākumskolas stiprās puses ir Montesori pedagoģijas realizācija un jaunā mācību satura integrācija kompetenču pieejas īstenošanā, realizējot holistisku izglītības procesu kā rezultātā tiek nodrošināta ikvienas personības labizjūta un īstenots kvalitatīvs izglītības pakalpojums, kā arī mācību satura apguves plānošana 3 mācību gadiem katrā mācību priekšmetā, atbilstoši apgūstamajām tēmām, prasmēm, tādējādi nodrošinot precīzu pārredzamību, kā arī starpdisciplinaritātes plānojumu nedēļas, mēnešu, gada un trīs gadu intervālā.

Akreditācijas ekspertu komisija, veicot savu darbu, izmantoja šādas metodes:

1. attālinātas intervijas ar skolas direktori, pedagogiem, izglītības iestādes vecāku pārstāvjiem, skolēnu pārstāvjiem;
2. 5 mācību priekšmetu stundu vērošana (klātienes stundas vērotas attālinātā režīmā);
3. skolas (virtuāla) apskate kopā ar skolas direktori;
4. dokumentu izpēte (skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā E–klase, audzināšanas darba prioritātes, skolēnu kavējumi, pedagogu izglītības un profesionālās kvalifikācijas atbilstība un mācību priekšmetu stundu saraksts u.c.);
5. tīmekļvietnes informācijas izpēte.

Kā svarīgāko turpmākā mācību gada darbu akreditācijas ekspertu komisija ir rekomendējusi, izvērtējot līdzšinējo pieredzi vērtēšanā, pārskatīt izglītības iestādes vērtēšanas kārtību, domājot par 3. un 6.klases pievienošanos 2022./23.mācību gadā un aktualizēt to.

Novēlu jums sekmīgu turpmāko sadarbību ar izglītības iestādes vadību un pedagogiem!

Ekspertu komisijas vadītāja Agnese Pūtele